Nariadenie Komisie (ES) č. 253/2004
z 13. februára 2004,
ktorým sa stanovujú finančné stropy opatrení na zlepšenie kvality výroby olivového oleja vo výrobnom cykle 2004/2005 a ktorým sa stanovuje odchýlka od článku 3 ods. 3 nariadenia (ES) č. 528/1999
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady 136/66/EHS z 22. septembra 1966 o založení spoločnej organizácie trhu s olejmi a tukmi [1],
so zreteľom na nariadenie Komisie (ES) č. 528/1999 z 10. marca 1999, ktoré ustanovuje opatrenia na zlepšenie kvality výroby olivového oleja [2], najmä na jeho článok 3 ods. 2,
keďže:
(1) Nariadenie (ES) č. 528/1999 ustanovuje pre každý členský štát a na každý 12-mesačný cyklus výroby začínajúci 1. májom finančné dohody opatrení na zlepšenie kvality výroby olivového oleja a jej dopadu na životné prostredie.
(2) Nariadenie Komisie (ES) č. 1794/2003 [3] stanovuje na obchodný rok 2002/2003 odhadovanú výrobu olivového oleja vrátane odhadovanej výroby stolových olív vyjadrenú ako ekvivalent olivového oleja na 2148486 ton. To zodpovedá 458202 tonám pre Grécko, 972130 tonám pre Španielsko, 3357 tonám pre Francúzsko, 686338 tonám pre Taliansko a 28459 tonám pre Portugalsko. Čiastka zadržaná z podpory výroby olivového oleja na tento obchodný rok slúži ako základ finančných opatrení na zlepšenie kvality oleja počas výrobného cyklu začínajúceho 1. májom 2004.
(3) Mali by sa stanoviť finančné stropy opatrení, ktoré majú nárok na refundáciu zo záručnej sekcie Európskeho poľnohospodárskeho usmerňovacieho a záručného fondu.
(4) Pretože opatrenia ustanovili pomerne minimálne náklady, stropy celkového financovania ustanovené v článku 3 ods. 3 nariadenia (ES) č. 528/1999 pre niektoré členské štáty sa môžu ukázať ako príliš nízke. V týchto prípadoch by sa preto mali zaviesť vhodné limity.
(5) Opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Na cyklus výroby od 1. mája 2004 do 30. apríla 2005 sú stropy financovania opatrení ustanovené v prvom pododseku článku 3 ods. 2 nariadenia (ES) č. 528/1999 takéto:
Grécko | 8 100 185 EUR |
Španielsko | 11 175 009 EUR |
Francúzsko | 62 137 EUR |
Taliansko | 51 111 EUR |
Portugalsko | 523 316 EUR |
Článok 2
Odlišne od článku 3 ods. 3 nariadenia (ES) č. 528/1999 doplnkový národný finančný príspevok od členských štátov, ktorých strop financovania ustanovený v článku 1 je 100000 EUR alebo menej, nie je viac ako 250000 EUR.
Článok 3
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 13. februára 2004